paragraph_text: Utrka na 100 m je najklasičnija atletska disciplina. To je ujedno i najkraća sportska disciplina, eksplozija snage i brzine, prema kojoj se mjere mnogi parametri sportskih, i uopće fizičkih, dostignuća čovjeka. Ako uzmemo da su Olimpijske igre najveći sportski događaj na svijetu, tada je olimpijsko finale na 100 m njihov klimaks, najveći događaj igara, bljesak od 10-ak sekundi koji se ponavlja svake četiri godine. Olimpijska pobjeda na 100 m je najcjenjenija (već i samim tim što tu nastupi daleko najviše natjecatelja, a dovoljan je tijekom utrke samo jedan mali "kiks" da sav četverogodišnji trud padne u vodu), za laike je ona najupečatljivija, a olimpijski pobjednik (pa i pobjednica) na 100 m prije svih ulaze u sportsku povijest.